Krajniak, Milan, minister práce, sociálnych vecí a rodiny SR (2021-02-25):
Ďakujem, pán podpredseda. Chcem sa opýtať, neviete mi poradiť, kde sú tí kolegovia z opozície, ktorí tu pred chvíľou vyzývali, že by teda radi s predstaviteľmi vlády debatovali o tých opatreniach? Ja som teda na to došiel, aby som reagoval na všetky ich pripomienky, ale nikto tu nie je, tak neviem, že či to bol riadny záujem, alebo si vymýšľali. Tak štyria? Štyria (zaznievanie gongu) sú tu kolegovia z opozície? Tak to ma mrzí, keď je to teda tak vážna téma, že zrazu tu nikto nie je. A ja som teda bol pripravený, len som čakal, aby som sa dostal na poradie a aby som počkal, kým sa prihlásia kolegovia do ústnej rozpravy, aby som ich v tom nevyrušoval a vidím, že tu nikto nie je. Kde sú teda kolegovia z opozície, ktorí chceli diskutovať a debatovať? Dobre, tak prosím vás, keďže kolegovia z opozície tu nie sú a je známe teda, že v našom rezorte sa snažíme čo najviac pomáhať ľuďom a naše ministerstvo je známe ako rezort práce, že vyplatilo, nie prisľúbilo, ale vyplatilo najviac pomoci vo finančnom meradle, doteraz už je to 1,4 miliardy eur, tak napriek tomu, že sa snažíme pomáhať ľuďom, ako najviac vieme, predsa len teraz ja by som vás chcel poprosiť o pomoc. Tuto kolegov z vládnej koalície. Chcel by som sa opýtať, či by ste mi vedeli poradiť, kto v tomto štáte v súvislosti s COVID-om vyhlásil núdzový stav? Pamätáte si to? Ja si to teda pamätám dobre. Bol to pán súčasný poslanec Pellegrini a SMER. Vy ste vyhlásili núdzový stav. Asi ste to považovali za dôležité. Len znovu poraďte mi, prosím vás, kolegovia z vládnej koalície, pamätáte si, koľko bolo vtedy pozitívnych prípadov na Slovensku, keď vyhlásili núdzový stav? Pätnásteho marca 2020 viete, koľko bolo pozitívnych prípadov na Slovensku? Šesťdesiattri. Šesťdesiattri. Vedeli by ste mi poradiť, koľko máme pozitívnych prípadov dnes nových? Takmer 5 000, takmer 5 000 dnes nových prípadov. Čiže pán Pellegrini, kolegovia z HLAS-u, kolegovia zo SMER-u vyhlásili na Slovensku núdzový stav v stave, keď sme mali 63 pozitívnych, ale dnes, keď rokujeme o predĺžení núdzového stavu a pribudlo nám ďalších takmer 5 000 pozitívnych, sa čudujú, prečo to navrhujeme. Chcel by som sa opýtať ešte otázku. Viete, koľko sme mali pred tým rokom, keď vyhlasoval pán Pellegrini a SMER núdzový stav, koľko sme mali ľudí v nemocniciach? Nemali, nemali. A viete, koľko máme dnes v nemocniciach aktuálne? Tritisíc deväťsto ľudí. Ale kolegovia zo SMER-u, z HLAS-u a z opozície nevedia, nevedia, z akého dôvodu sa bavíme o núdzovom stave. Keď ho vyhlasovali, bolo tu nula ľudí, ktorí boli v nemocniciach a keď ho vyhlasovali, bolo to nula ľudí, ktorí zomreli na COVID. Dnes zomrelo na COVID 84 ľudí, máme ďalších 84 prípadov, ale kolegovia z HLAS-u, zo SMER-u pán Pellegrini, pán Fico nevedia, nevedia, prečo sa bavíme o núdzovom stave. Tak ja vám teda úplne vecne a fakticky poviem, a to budem hovoriť iba za svoj rezort práce, sociálnych vecí a rodiny, na čo potrebujeme predĺženie núdzového stavu. Na to, aby sme vedeli pomôcť 45-tisíc klientom, ktorí sú v zariadeniach sociálnych služieb, viac ako 40-tisíc zamestnancom, ktorí sú v zariadeniach sociálnych služieb, aby sme mohli pomôcť 950 subjektom hospodárskej mobilizácie, ktoré sú v našom rezorte. A viete, prečo sú to subjekty hospodárskej mobilizácie? Pretože to sú subjekty, ktorým môžeme nad rámec bežného stavu pomáhať v čase krízy. Ako všetci viete, v tomto štáte sú bývalé detské domovy, takzvané CDR-ká, ktoré vlastní štát. Ale okrem nich sú stovky a stovky a stovky, celkovo tisíce zariadení sociálnych služieb, ktorých zriaďovateľmi sú mestá, obce, kraje a neštátni zriaďovatelia. Bez núdzového stavu im nevieme legálne ako ministerstvo alebo ako štát distribuovať zadarmo ochranné osobné pomôcky. Mimochodom len sa tak chcem opýtať, čo si myslíte, čo si myslíte, keď už vyhlásila vláda pána Pellegriniho núdzový stav, koľko osobných a ochranných pomôcok za akúkoľvek cenu doručili do zariadení sociálnych služieb? (Reakcie z pléna.) Nula, nula, samozrejme, že nula. Tak vás chcem informovať, že vďaka tomu, že sme v núdzovom stave a že sme určili subjekty hospodárskej mobilizácie, tak sme bez ohľadu na to, kto zriadil to zariadenie sociálnych služieb, rozdistribuovali doteraz osobné ochranné pomôcky za 15,5 milióna eur. Bezodplatne. Dali sme jedenásť miliónov rúšok bezodplatne všetkým zariadeniam bez ohľadu na to, bez ohľadu na to, či to zriadil starosta alebo primátor, alebo župan, alebo súkromný zriaďovateľ, ktorý je opozičný, koaličný, nezávislý, bez ohľadu na to jedenásť miliónov rúšok, 374-tisíc ochranných oblekov, 278-tisíc respirátorov FFP2 a 7 800 ochranných štítov. Všetko bezodplatne. Ďalej. Vďaka núdzovému stavu každých 14 dní posielame zariadeniam 200-tisíc nových, nových testov, aby mohli testovať svojich klientov a samozrejme aj zamestnancov, aby sa mohli chrániť. Ďalej vďaka núdzovému stavu, keďže mnohé tie zariadenia sú v zlej finančnej situácii, vďaka núdzovému stavu majú garantované dodávky energií, nikto ich nemôže odpojiť. Nemôže sa stať to, že náhodou nezaplatí jednu faktúru a proste elektrárne alebo plynári, alebo ktokoľvek ich odopnú. Vďaka núdzovému stavu majú garantované dodávky energií. A ďalej vám chcem oznámiť, že momentálne máme v platnosti 350 tzv. „povolávacích rozkazov“, ktoré nám umožňujú do tých zariadení, kde náhle sa rozšíri nákaza a všetci zamestnanci musia ísť do karantény, domov, sú chorí, my, samozrejme, dodávame do týchto zariadení dobrovoľníkov, ale keď tri zariadenia vedľa seba, myslím regionálne sa niečo takéto stane, tak potrebujeme prostredníctvom prednostov okresných úradov nájsť v okrese takpovediac každého kvalifikovaného človeka, aby tam na tých 14 dní, kým sa situácia zlepší, vypomohol. To všetko robíme vďaka núdzovému stavu. Čiže ak ma vedie nejaká obava k tomu, aby som vás požiadal o predĺženie núdzového stavu, tak je to obava o zdravie a životy klientov zaradení sociálnych služieb, ktorým predĺženie núdzového stavu veľmi pomáha. Respektíve pomáha štátu, aby sme im mohli finančne aj materiálne pomáhať. Teraz by som sa chcel zmieniť o jednej takej poznámočke, ktorú povedal pán Pellegrini na tlačovke, teraz pán Tomáš to spomenul tiež, že či teda naozaj tá situácia je taká, že sa treba modliť. My v zariadeniach sociálnych služieb okrem tej materiálnej, materiálnej podpore, ktorú dávame, zabezpečujeme aj psychologickú a duchovnú potrebu, duchovnú pomoc, psychologickú pomoc podľa žiadostí klientov. Nerozlišujeme. Keď si vyžiadajú z niektorého zariadenia klienti, zamestnanci psychológa, máme vlastných psychológov, najímame aj ďalších, ktorí sú ochotní navliecť si ten oblek a ísť sa porozprávať priamo do toho zariadenia alebo minimálne teda prostredníctvom online prenosu, ale chodia do zariadení. Klienti bez ohľadu na to, akej denominácie sú náboženskej, snažíme sa zabezpečiť duchovných, aby jednoducho išli do tých zariadení, pomodlili sa s klientami a verte, že tie ohlasy sú také, či už je človek veriaci alebo neveriaci, že im to pomáha a že sú za to vďační. Zúčastnil som sa najmä v tých zariadeniach, ktoré sú, kde je tá krízová situácia, to znamená, že akurát v zariadení majú COVID, zúčastnil som sa na rozhovore onlinového s riaditeľmi týchto zariadení, tlmočili takúto požiadavku, snažíme sa každému vyjsť v ústrety. Ja by som sa nevysmieval v takomto stave, keď ľudia potrebujú nádej z toho, že pre veriaceho človeka modlitba môže pomôcť a áno, mnohí sa modlíme v tých stavoch, ktoré sú na hraniciach medzi životom a smrťou. Modlíme sa aj za zázrak. Ale to nie je v našej národnej tradícii niečo nevídané. Všimol som si, že pán Pellegrini sa pravidelne zúčastňoval Púte v Šaštíne, tak len by som chcel pripomenúť, že viete, na základe čoho vznikla tradícia Pútí do Šaštínu, kde sa teda pán Pellegrini pravidelne zúčastňoval? Na základe toho, že jedna rodina, manželka grófka Czoborová, ktorej manžel bol, nazvime to, že tyran, tak by sme dnes povedali, vyhodil ju uprostred poľa z koča a ona sa na tom mieste modlila k Panne Márii. Koč sa otočil, vrátil, jej manžel sa polepšil. Ona na tom mieste postavila sochu, začali tam chodiť ľudia, púte z celého Uhorska. Arcibiskup Eszterházy potom urobil komisiu, zaznamenal, že tam boli stovky zázračných uzdravení na tom mieste a stalo sa to pútnickým miestom neskôr celého Slovenska. Mimochodom aj Sedembolestná Panna Mária je patrónkou Slovenska kvôli tomu, že pri bitke pri Viedni v 1683, kde 30-tisíc Poliakov porazilo dvestotisíc Turkov a zachránili tým vlastne našu civilizáciu od moslimskej expanzie, tak pred bitkou dostalo tých 30-tisíc vojakov od slovenského arcibiskupa Szelepcsényiho medailóniky s Pannou Máriou a tí vojaci verili, že vyhrali tú bitku proti obrovskej presile s pomocou Panny Márie a od vtedy je Panna Mária patrónkou Slovenska. Takto vznikla tá tradícia. Hovorím to veriacim, ktorí to vnímajú, ale aj neveriacim, však to je naša národná tradícia. Preto sa chodí do Šaštína. A mimochodom keď už pán Pellegrini má také výhrady k modlitbe a k Panne Márii, lebo som spomenul v jednom svojom, ako sa trnavský, ako s Trnavčania modlili k Panne Márii, aby zabránili k epidémii, tak by som chcel zacitovať pána Pellegriniho z 15. 9. minulého roku, to je, samozrejme, na sviatok Sedembolestnej. Citujem: „Uctime si s pokorou Matku Sedembolestnú. Sedembolestná Panna Mária je patrónkou nášho Slovenska. V krušných časoch sa k nej utiekame a hľadáme ju nielen ako jednotlivci, ale aj národ, hľadáme nádej a svetlo v tme. Zastavme sa preto dnes na pietnych miestach a venujme jej tiché zamyslenie či modlitbu.“ Toľko Peter Pellegrini, ktorý sa dnes vysmieva z toho, že áno, na Slovensku sú aj ľudia, ktorí v tejto ťažkej situácii majú pocit, že sa treba aj pomodliť za svojich blízkych a za ďalších ľudí. Ktorý ten Peter Pellegrini je ten, ktorý to myslí úprimne a vážne? Ten dnešný alebo ten včerajší? Ten, ktorý vyhlásil núdzový stav a my sme ho v tom podporili, pretože na rozdiel od súčasnej opozície my sme nefungovali systémom, že čím horšie, tým lepšie. My sme fungovali takým spôsobom, že keď sme považovali ten núdzový stav za oprávnený, tak sme ho podporili. No a teraz vyzývali kolegovia z opozície, že fakty, tak si poďme povedať fakty. Fakty si poďme povedať. Najviac ma zaujal teda pán poslanec Blaha a pán poslanec Tomáš. Tak si poďme povedať fakty. Sme najhorší na svete, tvrdia. Tak si povedzme teda nejaké fakty. A opäť budem hovoriť iba, čo sa týka situácie v našom rezorte. Chcem vás informovať, že k 
22. februáru 2021 v Belgicku evidujú 804 mŕtvych v zariadeniach sociálnych služieb v prepočte na milión obyvateľov. Belgicko 804. V Slovinsku ešte o stovku viacej úmrtí v zariadení sociálnych služieb v prepočte na milión obyvateľov. Vo Veľkej Británii 399 v prepočte na milión obyvateľov evidujú úmrtí v zariadeniach sociálnych služieb. Upozorňujem, že podľa profesora Krčméryho v Británii bolo 100 zariadení sociálnych služieb, kde keď nastala tá situácia, že sa dostali do krízovej, že mali krízovú situáciu v zmysle, že vnikol do zariadenia COVID, bolo 100 zariadení sociálnych služieb, ktoré vymreli kompletne, pretože personál ušiel. A to je obdivuhodné na tých ľuďoch, ktorí robia zamestnancov zariadení sociálnych služieb na Slovensku, ani v jednom, ani v jednom zariadení sa toto nestalo. Mali sme krízové situácie, že proste ochoreli, že nemohli akoby ďalej fungovať v tom zariadení, tam sme dávali dobrovoľníkov, tam sme hľadali pomoc, všetci nám pomáhali. Cirkvi, samosprávy, okolité zariadenia, veľmi si to vážim. Francúzsko, stále pokračujem, 371 mŕtvych na milión obyvateľov. Maďarsko 296, Nemecko 264, Česko 218, Slovensko 150. Naozaj sme najhorší na svete? Myslím si, že v relevantných, z relevantných krajín sú aj lepšie, neklamem vám, nie sme najlepší na svete. Ale vidíte, vidíte, že z tých relevantných krajín, s ktorými sa vieme porovnávať, vďaka tej obetavej starostlivosti zamestnancov zariadení sociálnych služieb, vďaka tomu, že na rozdiel možno od tých politických pomerov, či sú tí zriaďovatelia opoziční alebo koaliční, či je to taký alebo onaký kraj, starosta alebo primátor, všetci spolupracujeme, do nohy úplne všetci. Bez ohľadu na to, či je kraj taký alebo onaký, kto ho spravuje, všetci spolupracujeme, distribuujeme ochranné prostriedky, konzultujeme, pomáhame si navzájom. Kiež by sme takto fungovali naprieč celou spoločnosťou a vo všetkých sférach spoločnosti. Na záver by som chcel povedať, že ma veľmi zaujalo, ako tu viacerí vyzývali, že teda hovorili, že keď si teda povieme tie fakty, tak pán Blaha tu hovoril, že sme najhorší na svete, no tak povedal som vám nejaké opačné čísla. Minimálne v zariadeniach sociálnych služieb, že za to môže plošné testovanie a tu má pán poslanec Blaha pravdu. Už od konca septembra pravidelne, minimálne každých 14 dní. Tam, kde je horšia epidemiologická situácia, každé štyri dni pretestovávame každého klienta a zamestnanca v zariadení sociálnych služieb. Tí, ktorí sú, že majú príznaky, aj častejšie ich pretestovávame. A verím, že aj to je jeden z faktorov, prečo sa nám zatiaľ v zariadeniach sociálnych služieb v porovnaní s inými krajinami darí dobre. Okrem toho skôr ako vôbec prvá ďalšia krajina Veľká Británia začala preplácať vitamín D3, keď sa bavíme o liečbe a prevencii, my od novembra preplácame v zariadeniach sociálnych služieb podávanie vitamínu D3, lebo ho považujeme za preventívny a vyzerá, že aj to funguje. Okrem toho, samozrejme, že sme zohnali sami na vlastné náklady ako ministerstvo a zadarmo požičiavame do zariadení sociálnych služieb bez ohľadu na to, či to zriadenie spravuje opozičný alebo koaličný starosta alebo primátor, kyslíkové koncentrátory. Teraz zháňame ďalších sto, ktoré pomáhajú tým klientom, aby nemuseli odísť do nemocnice, ale aby dostali tú starostlivosť, kyslíkovú terapiu priamo v zariadení a tým pádom odľahčujeme aj nemocnice. Áno, aj toto je asi faktor, ktorým v tých zariadeniach pomáhame. Neexistuje žiadna iná krajina, kde by uvažovali o nejakom plošnom testovaní. A tuto pán poslanec Blaha hovoril, že teda pán Kurz je štátnik, rakúsky kancelár, ktorý by mal byť náš vzor. Tak chcel by som zacitovať pána Kurza: „Lockdown stratil zmysel. Vhodnejšiu alternatívu vidím v masívnom testovaní.“. To povedal rakúsky kancelár Kurz. Tak ja neviem, pán poslanec Blaha, má to byť náš vzor, alebo nemá to byť náš vzor? Ešte raz vravím, toto je názor rakúskeho kancelára Kurza, od ktorého by sme si mali podľa pána poslanca Blahu brať príklad. Ja si veľmi rád beriem príklad z pána, pána kancelára Kurza, lebo si myslím, že v mnohom Rakúsko robí zaujímavú politiku. Ak dovolíte, v jednom si z pána kancelára Kurza príklad nevezmem. Podľa najčerstvejších údajov majú v Rakúsku 11,4-percentnú evidovanú mieru nezamestnanosti. Na Slovensku máme 7,81. Toto, ak dovolíte, by sme skúsili ešte nejaký čas robiť po svojom. Ďakujem vám za pozornosť a verím, že nájdeme podporu pre predĺženie núdzového stavu. (Potlesk.)